b'\n_START_ARTICLE_\nLietuvos radijo ir televizijos komisija\n_START_SECTION_\nLRTK sud\xc4\x97tis\n_START_PARAGRAPH_\nKomisija yra sudaryta i\xc5\xa1 11 nari\xc5\xb3, kuriuos skiria \xc4\xafvairios Lietuvos institucijos ir organizacijos: Respublikos Prezidentas (2 narius), LR Seimas (3 narius), Lietuvos meno k\xc5\xabr\xc4\x97j\xc5\xb3 asociacija (3 narius), Lietuvos vyskup\xc5\xb3 konferencija, Lietuvos \xc5\xbeurnalist\xc5\xb3 s\xc4\x85junga ir Lietuvos \xc5\xbeurnalist\xc5\xb3 draugija (po 1 nar\xc4\xaf).\n_START_SECTION_\nLRTK vadovyb\xc4\x97\n_START_PARAGRAPH_\nLRTK vadovauja pirmininkas, kur\xc4\xaf skiria Seimas ketveri\xc5\xb3 met\xc5\xb3 kadencijai. 2018 m. spalio 10 d. LRTK pirmininku paskirtas Mantas Marti\xc5\xa1ius.\n_START_SECTION_\nLRTK veikla\n_START_PARAGRAPH_\nLRTK veikla organizuojama vadovaujantis Lietuvos Respublikos visuomen\xc4\x97s informavimo ir kitais \xc4\xafstatymais bei teis\xc4\x97s aktais, LRTK nuostatais bei darbo reglamentu. Pagrindin\xc4\x97 LRTK darbo forma yra pos\xc4\x97d\xc5\xbeiai. Jie yra vie\xc5\xa1i ir rengiami ne re\xc4\x8diau kaip kart\xc4\x85 per m\xc4\x97nes\xc4\xaf. Informacija apie numatomus pos\xc4\x97d\xc5\xbeius bei j\xc5\xb3 darbotvark\xc4\x97 skelbiama LRTK interneto tinklalapyje. LRTK priima norminius teis\xc4\x97s aktus \xe2\x80\x93 sprendimus, kurie yra skelbiami LRTK tinklalapyje. LRTK, b\xc5\xabdama atskaitinga LR Seimui, kiekvienais metais iki baland\xc5\xbeio 1 dienos pateikia Seimui pra\xc4\x97jusi\xc5\xb3 met\xc5\xb3 LRTK veiklos ataskait\xc4\x85 ir finansini\xc5\xb3 ataskait\xc5\xb3 rinkin\xc4\xaf kartu su nepriklausomo auditoriaus i\xc5\xa1vada ir audito ataskaita. \xc5\xa0ias ataskaitas i\xc5\xa1klauso Seimo Kult\xc5\xabros komitetas._NEWLINE_LRTK savo funkcijas atlikti padeda administracija. Jai vadovauja LRTK pirmininkas.'